Title: Návrh na zrušenie úlohy č
Author: .
Company: Úrad vlády SR

Návrh na zrušenie úlohy č. 1/12 z Plánu práce vlády Slovenskej republiky na rok 2000
___________________________________________________________________________

	V bode C.15. uznesenia vlády Slovenskej republiky č.230 z 11.4.2000 ku koncepcii decentralizácie a modernizácie verejnej  správy bolo uložené podpredsedovi vlády SR a jednotlivým ministrom v nadväznosti na príslušné odvetvové reformy a v súlade s koncepciou decentralizácie a modernizácie verejnej správy vypracovať projekty odovzdania kompetencií v pôsobnosti ich ústredných orgánov štátnej správy na miestnu samosprávu, resp. na samosprávu vyšších územných celkov, s  uvedením vecných postupov a časových horizontov konkrétnych úloh týkajúcich sa legislatívy, organizácie, financií, majetku, personálnych otázok a informatiky.
	
	Projekt odovzdania kompetencií zo štátnej správy na územnú samosprávu v oblasti výkonu štátnej správy na úseku sociálnych vecí vypracovaný Ministerstvom práce, sociálnych vecí a rodiny Slovenskej republiky je realizáciou  tejto úlohy z hľadiska odvetvovej pôsobnosti Ministerstva práce, sociálnych vecí a rodiny Slovenskej republiky  v oblasti výkonu štátnej správy na úseku sociálnych vecí. Projekt obsahuje aj návrh deetatizácie a decentralizácie sociálnych služieb.

	V zmysle úlohy č. 1/12 z Plánu práce vlády Slovenskej republiky na rok 2000  Ministerstvo práce, sociálnych vecí a rodiny Slovenskej republiky vypracovalo Návrh deetatizácie a decentralizácie sociálnych služieb. Materiál bol predmetom medzirezortného pripomienkového konania, v rámci ktorého bol doručený 58 orgánom a organizáciám, z ktorých 50 zaujalo svoje stanovisko.  Stanoviská pripomienkujúcich orgánov a organizácií boli prevažne pozitívne, nebola vznesená žiadna pripomienka zásadného charakteru. Návrh deetatizácie a decentralizácie sociálnych služieb bol aj predmentom rokovania Rady hospodárskej a sociálnej dohody v decembri 2000, kde bol prijatý bez pripomienok sociálnych partnerov.

	Návrh deetatizácie a decentralizácie sociálnych služieb vychádza z analýzy právneho stavu v oblasti výkonu štátnej správy na úseku sociálnych vecí v oblasti sociálnych služieb a právneho stavu v oblasti poskytovania sociálnych služieb neštátnymi subjektmi ako aj z analýzy skutkového stavu poskytovania sociálnych služieb z úrovne príslušných orgánov štátnej správy a zariadení sociálnych služieb zriadených ako rozpočtové alebo príspevkové organizácie a neštátnych subjektov z hľadiska  druhovosti sociálnych služieb, nákladovosti ich poskytovania a kvality ich poskytovania (z hľadiska personálneho a technického zabezpečenia).

	Súčasťou materiálu sú závery z analýzy právneho a skutkového stavu v oblasti poskytovania sociálnych služieb. Je možné konštatovať, že najmä nedostatok finančných zdrojov má za následok nemožnosť v plnom rozsahu zabezpečiť podporu sociálnych služieb poskytovaných občanom, ktorí sa ocitli v sociálnej alebo hmotnej núdzi. Sociálne služby sú pritom jedným z najefektívnejších nástrojov sociálnej pomoci; ich adresná aplikácia umožňuje individuálne riešiť špecifické požiadavky a tiež v oblasti aktívnej politiky zamestnanosti majú svoju významnú úlohu.

	Nevyhnutným predpokladom realizácie deetatizácie a decentralizácie sociálnych služieb je vyriešenie aktuálnych problémov, ktorých identifikácia je tiež obsiahnutá v Návrhu deetatizácie a decentralizácie sociálnych služieb.

	Vzhľadom na skutočnosť, že doposiaľ neboli v rámci pokračovania reformy verejnej správy prijaté rozhodnutia o riešení zásadných otázok pokračovania reformy, od ktorých závisí aj pokračovanie deetatizácie a decentralizácie sociálnych služieb, je opodstanený predkladaný návrh na zrušenie úlohy č. 1/12 z Plánu úloh vlády Slovenskej republiky na rok 2000. 

	Pokračovanie deetatizácie a decentralizácie sociálnych služieb bude realizované            v nadväznosti na pokračovanie decentralizácie a modernizácie verejnej správy a predstavuje prezentáciu smerovania reformy verejnej správy z pohľadu problematiky sociálnych služieb, ktoré sú integrálnou súčasťou verejných služieb, avšak so svojimi nezameniteľnými špecifikami a determinantami. Tieto sú dané skutočnosťou, že v prípade sociálnych služieb ide o špecializované činnosti, ktoré sú právnym prostriedkom na riešenie stavu hmotnej núdze občana alebo na riešenie stavu sociálnej núdze občana.

	Uvádzané dôvody zakladajú potrebu predloženia návrhu na zrušenie úlohy č. 1/12 z Plánu práce vlády Slovenskej republiky na rok 2000.